
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-128-24-055

	Днес, 17.06.2024 г., Комисията за противодействие на корупцията /КПК/, в състав:

	Заместник-председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева
У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-077/05.03.2024 г. на Комисия за противодействие на корупцията (КПК) по сигнал с рег. № С-128/20.02.2024 година.
	Производството е образувано срещу Нина Копринджийска – заместник-кмет на Община С.
	В сигнала сe твърди, че през 2012 г. Нина Копринджийска се е свързала с В. П. В. и й е предложила да регистрира дружество на нейно име, което да управлява тя, обещавайки й да й заплаща сумата от 100 лв. месечно в замяна на регистрацията. Регистрирано е дружеството „**********“ ЕООД с ЕИК **********, със седалище и адрес на управление в гр. С., ул. „**********“ № **. Твърди се, че през 2012 г. чрез пълномощно Копринджийска е представлявала дружеството и се разпореждала с активите му. Сочи се, че през целия период на дейност на „**********“ ЕООД едноличният собственик на капитала на дружеството не е получавала печалба, която й се дължи, както и че през годините на дейност на дружеството „**********“ ЕООД е използвано за участие в обществени поръчки, обявявани от Община С. Нина Копринджийска живее на семейни начала с Д. А. и имат общо дете. 
	Във връзка с твърденията в сигнала Комисията е изискала и е получила с писмо вх. № КПК-6044-2/27.03.2024 г. на КПК от кмета на Община С. заверени копия на Заповед № 1148 от 29.07.2016 г.; Заповед № 1996 от 29.12.2020 г. и Заповед № КТП-Н-467 от 15.11.2023 година.
	Служебно е извършена справка в Регистър НБД „Население“, на електронната страница на Община С., в Регистъра на уведомленията за трудовите договори на НОИ и в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ).

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Нина Копринджийска е назначена за заместник-кмет на Община С. за мандати през 2016 г. – 2020 г., 2020 г. – 2023 г. и 2023 – 2027 г. година. 
	От извършена справка в ТРРЮЛНЦ по партидата на „**********“ ЕООД, ЕИК ********** е установено, че към момента Дружеството е в ликвидация, същото е еднолично дружество с ограничена отговорност. Дружеството е с едноличен собственик на капитала и управител В. П. В. Предмет на дейност на Дружеството е транспортна и спедиторска дейност в страната и чужбина; Вътрешно и външнотърговска дейност, импорт и експорт в пълен обем; Търговско представителство, пocpeдничecтво и агентство на наши и чужди физически и юридически лица; Pемонтно-сервизна и всякакъв вид друга дейност в сферата на услугите, незабранена от закон; Дърводобив, дървопреработване и всякаква друга дейност за постигане целите на търговеца, незабранена от закон. Дeйнocтите, зa кoитo ce изиcква cпeциaлнo paзpeшeниe или ca oбeкт нa cпeциaлнo peгулиpaнe щe ce извъpшвaт cлeд нaдлeжнo cнaбдявaнe c тaкoвa или пpи cъoтвeтнoтo cпaзвaнe нa нopмaтивнитe paзпopeдби.
	В писмо вх. № КПК-6044-2/27.03.2024 г. на КПК от кмета на Община С., се посочва също и, че за проверявания период от 12.03.2021 г. до 12.03.2024 г., не са сключвани договори между Община С. и „**********“ ЕООД. 


При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Нина Копринджийска, в качеството си на заместник-кмет на Община С. е лице, заемащо публична длъжност по чл. 6, ал. 1, т. 32 от ЗПК и Комисията за противодействие на корупцията е компетентна да разгледа сигнала.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	От извършената в регистър НБД „Население“ справка се установи, че Нина Копринджийска и Д. Г. А., са с идентични постоянен адрес от 2010 г. и настоящ адрес от 2013 г. с оглед на което може да се обоснове, че те са лица, намиращи се във фактическо съжителство на съпружески начала, което обуславя свързаност между тях по смисъла на § 1, т. 15 от ДР на ЗПКОНПИ (отм.), респ. § 1, т. 9, б. „а“ от ДР на ЗПК.
	Съгласно § 1, т. 12 от ДР на ЗПК, „фактическо съжителство на съпружески начала“ е доброволно съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в брак, което е продължило повече от две години и при което лицата се грижат един за друг и за общо домакинство.
	Самостоятелно обаче, наличието на свързано лице не води непременно до конфликт на интереси, ако не е налице упражнено от лицето, заемащо публична длъжност правомощие по служба в частен интерес.	
	От извършена справка в ТРРЮЛНЦ не се установява Нина Копринджийска да е свързано лице по смисъла на § 1, т. 9, б. „б“ от ДР на ЗПК с „**********“ ЕООД, с оглед на обстоятелството, че същата не е управител, съдружник, както и собственик на капитала му, от което следва, че не се намира в икономически зависимости с търговското дружество.
	От извършената справка в Регистъра на уведомленията за трудовите договори на НОИ не се установява Нина Копринджийска да е в трудово-правни отношения с търговското дружество „**********“ ЕООД. Не се установяват и трудово-правни отношения със същото дружество и от страна на свързаното с Копринджийска лице – Д. Г. А.
	Горните обстоятелства налагат извода за липса на свързаност  по смисъла на § 1, т. 9 от ДР на ЗПК между Нина Копринджийска и дружеството „**********“ ЕООД.
	Съгласно разпоредбата на чл. 39 от ЗМСМА, Кметът на общината, съответно кметът на района, назначава заместник-кметове в съответствие с одобрената численост и структура на общинската администрация и определя техните функции. Кметът на общината, съответно кметът на района, определя със заповед заместник-кмет, който го замества при отсъствието му от общината, съответно от района. В случаите когато не е издадена заповед от кмета на общината, съответно от кмета на района, общинският съвет определя заместник-кмета, който да замества кмета на общината, съответно - кмета на района, до тяхното завръщане. Кметът на общината и кметът на района могат да оправомощават заместник-кметове да изпълняват техни правомощия в случаите, когато това е предвидено в закон. 
	Съгласно разпоредбата на чл. 41 от ЗМСМА, заместник-кметовете на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им. Заместник-кметовете на общини при назначаването им на съответната длъжност представят декларация, удостоверяваща горе-посочените изискванията. 
	При наличието на първия елемент от състава на конфликта на интереси, определящо за съществуването на такъв, в конкретния случай са упражняването на правомощия по служба от страна на лицето, заемащо висша/публична длъжност и частен интерес - негов или на свързано с него лице, при наличието на който следва да са осъществени съответните правомощия.
	В хода на производството не се събраха доказателства и не се установяват упражнени правомощия от страна на Нина Копринджийска, в качеството й на заместник-кмет на Община С., по отношение на „**********“ ЕООД. В подкрепа на това следва да се посочи, че в отговор от кмета на Община С. е посочено, че за проверявания период, съгласно разпоредбата на чл. 73 от ЗПКОНПИ (отм.) и чл. 91 от ЗПК, а именно, че производството за установяване на конфликт на интереси, както и за нарушения по чл. 68 и 69, респективно чл. 86 и 87 се образува в срок от 6 месеца от откриването, но не по-късно от три години от извършването на нарушението, не са сключвани договори между Община С. и „**********“ ЕООД.
	Обстоятелството, че между Нина Копринджийска и свързаното с нея лице Д. Г. А. и „**********“ ЕООД не е налице свързаност под формата на икономически зависимости по смисъла на § 1, т. 9, б. „б“ от ДР на ЗПК, изключва наличието на частен интерес на Копринджийска, в качеството й на заместник-кмет на Община С.
	В тази връзка, в случая е налице само една от предпоставките за „конфликт на интереси“ по отношение на Нина Копринджийска, в качеството й на заместник-кмет на Община С., а именно – лице, заемащо публична длъжност. Липсата на упражнени правомощия по служба от лицето, заемащо висша/публична длъжност в срока по чл. 73 от ЗПКОНПИ (отм.) и чл. 91 от ЗПК, изключва наличието на нарушение на разпоредбите на Глава Осма, Раздел II от ЗПКОНПИ (отм.), съответно Глава Осма, Раздел II от ЗПК, което води и до липсата на конфликт на интереси.	
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнение правомощия от Нина Копринджийска, в качеството й на заместник-кмет на Община С. в срока по чл. чл. 73 от ЗПКОНПИ (отм.) и чл. 91 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Нина Копринджийска, EГН ********, в качеството й заместник-кмет на Община С. и лице, заемащо висша/публична длъжност чл. 6, ал. 1, т. 32 от ЗПКОНПИ (отм.), респективно чл. 6, ал. 1, т. 32 от ЗПК, поради липса на упражнени правомощия по служба по отношение на „**********“ ЕООД.	

	Препис от Решението да се изпрати на Окръжна прокуратура С., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

	КОМИСИЯ:

	ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:………………..…………….................../ПЛАМЕН ЙОЦОВ/

ЧЛЕН:……….………………………………/СИЛВИЯ КЪДРЕВА/

